*Rememorând cu domnul Solomon Marcus*

*Cu ceva timp înainte de a se duce la cele veșnice, Petre Țuțea spunea că se bucură, pentru că urmează să-i întâlnească pe Ștefan cel Mare pe voievozi ,pe Eminescu și încă pe mulți alții... Parcă același lucru l-aș gândi și în legătură cu domnul Solomon Marcus. De ce, am putea înțelege rememorând câte ceva dintre cele spuse de dânsul:*

*„Nichita Stănescu spunea că matematica s-o fi scriind cu cifre dar poezia nu se scrie cu cuvinte. Trebuie să vă spun că același sentiment l-am avut și în matematică!”*

*„Sunt două stări pe care nu le-am cunoscut niciodată: starea de plictiseală și ceea ce se numește acum nevoia de distracție.Vara citeam foarte mult, iar toamna de-abia apucam să merg la școală!”*

*„Matematica nu se învață cu meditator.Matematica se învață numai printr-un efort personal.”*

*„Nu trebuie să pierdem timpul. Când văd o coadă de oameni care așteaptă după ceva timp de o oră și nimeni dintre ei nu citește ceva în timpul ăsta..., rămân uimit!”*

*„Evident că poezia am descoperit-o în primul rând prin Eminescu, dar imediat l-am descoperit atunci și pe Arghezii, pe Ion Barbu, pe Lucian Blaga...”.*

*(Emisiunea doamnei Eugenia Vodă „Profesioniștii” din 2009)*

*În ultima perioadă, domnul academician a făcut parte dintr-un grup de experți ai ministrului învățământului pentru o reformă în educație. Cu inima strânsă de emoție am citit știrea prin care aflam despre o poziție solitară atât în raport cu grupul cât și în raport cu Institutul de Științe al Educației privind necesitatea studiului limbii latine în clasa a VIII-a. La unele știri TV văzusem elevi întrebați despre ce ar vrea să învețe la școală și am început la rându-mi să mă-ntreb dacă e-n regulă ce se întrevede, auzind de exemplu că muzica poate lipsi, nefiind importantă...Poziția solitară mi-a redat însă liniștea:*

*„Este evident că un copil de gimnaziu nu are cum să aibă pregătirea intelectuală şi culturală în a-şi da seama de importanţa limbii lantine în educaţia sa.(...)* *Latina ca ingredient esenţial al culturii, limbii, istoriei românilor, trebuie să facă parte din ceea ce e accesibil oricărui copil, nu doar unei minorităţi.(...) Latina trebuie să rămână la gimnaziu pentru că este un ingredient, o componentă esenţială a faptului de a fi român.”(9.02.2016)*

*Sunt câteva adunate dintre cele multe, care cred că pot fi demne de un testament al unui profesor. Dumnezeu să-l odihnească!*

*Luca Vasile,prof de fizică ,Loman,18.03.2016.*